สรรพากรเปิดเกมไล่ล่าภาษีรายใหญ่
สั่งเจ้าหน้าที่เกาะติดภาคธุรกิจหารือ16ประเทศรับมือ&#8216;เออีซี&#8217;
15 พ.ย. 2555

สั่งเจ้าหน้าที่เกาะติดภาคธุรกิจหารือ16ประเทศรับมือ‘เออีซี’
สรรพากรไทยร่วม 16 ชาติ ถกเก็บภาษีรายใหญ่รองรับเปิดตลาดเสรี AEC วงในเผยเริ่มไล่ล่า
นายสาธิต รังคสิริ อธิบดีกรมสรรพากร กล่าวว่า กรมสรรพากรจะเป็นเจ้าภาพจัดการประชุมคณะศึกษาด้านการบริหารและค้นคว้าทางภาษีอากรแห่งเอเชีย (SGATAR) ครั้งที่ 42 ระหว่างวันที่ 19–22 พ.ย. 2555 ที่ จ.เชียงใหม่ เพื่อแลกเปลี่ยนประสบการณ์ การบริหารการจัดเก็บภาษีของ 16 ประเทศ ได้แก่ ออสเตรเลีย จีน ฮ่องกง อินโดนีเซีย ญี่ปุ่น เกาหลี มาเก๊า มาเลเซีย มองโกเลีย นิวซีแลนด์ ปาปัวนิวกีนี ฟิลิปปินส์ สิงคโปร์ ไต้หวัน ไทย และเวียดนาม 
นอกจากนี้ สำนักงานโครงการพัฒนาแห่งสหประชาชาติ (UNDP) องค์กรเพื่อความร่วมมือทางเศรษฐกิจและการพัฒนา (OECD) และธนาคารเพื่อการพัฒนาเอเชีย (ADB) ได้ขอเข้าร่วมประชุมในครั้งนี้ด้วย
นายสาธิต กล่าวว่า การประชุม ในปีนี้ประเทศไทยและสมาชิกได้เลือกประเด็นด้านการบริหารจัดเก็บภาษีธุรกิจขนาดใหญ่ การแก้ไขข้อพิพาทโดยการเจรจาข้อตกลงระหว่างประเทศและการตรวจสอบอาชญากรรมทางภาษี เป็นประเด็นในการประชุมแลกเปลี่ยนประสบการณ์กัน เนื่องจากการจัดเก็บภาษีจากธุรกิจขนาดใหญ่ของไทยคิดเป็น 80% ของภาษีที่จัดเก็บได้ทั้งหมด
นอกจากนี้ การเป็นตลาดและฐานการผลิตร่วมภายใต้ข้อตกลงของประชาคมเศรษฐกิจอาเซียน (AEC) อาจส่งผลให้การค้าระหว่างประเทศเพิ่มมากขึ้นอย่างมีนัยสำคัญ ทำให้การบริหารการจัดเก็บภาษีจึงต้องอาศัยความร่วมมือระหว่างประเทศ พร้อมทั้งต้องมีมาตรการป้องกันอาชญากรรมทางภาษีที่รัดกุมยิ่งขึ้น
แหล่งข่าวจากกรมสรรพากร เปิดเผยว่า ขณะนี้ผู้บริหารได้มอบนโยบายให้ตรวจสอบการเสียภาษีของภาคธุรกิจให้เข้มงวดขึ้น โดยกรมสรรพากรจะตรวจสอบก่อนที่จะถึงวันที่ 15 ของทุกเดือน ว่ามีการเสียภาษีมูลค่าเพิ่ม หรือภาษีธุรกิจเฉพาะขั้นต่ำเท่าไหร่ โดยใช้ข้อมูลภาษีหัก ณ ที่จ่าย และข้อมูลจากหน่วยงานภายนอกกรมสรรพากรมาตรวจเช็กความถูกต้อง
นอกจากนี้ จะเข้าไปกำกับดูแลผู้เสียภาษีทั้งสายการผลิต (ซัพพลาย เชน) โดยศูนย์บริหารภาษีธุรกิจขนาดใหญ่ กรมสรรพากร (LTO) จะเข้าไปสุ่มตรวจธุรกิจขนาดใหญ่ ซึ่งเปรียบเสมือนธุรกิจต้นน้ำ โดยเจ้าหน้าที่ LTO จะดึงข้อมูลของธุรกิจขนาดใหญ่จากฐานคอมพิวเตอร์กรมสรรพากรมาตรวจสอบ ว่ากิจการขนาดใหญ่เหล่านี้ ซื้อสินค้าหรือวัตถุดิบมาจากบริษัทใด บริษัทที่ขายสินค้าให้กิจการขนาดใหญ่ลงบัญชีและเสียภาษีถูกต้องหรือไม่
ด้านนายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า การเก็บรายได้เดือน ต.ค. 2555 ซึ่งเป็นเดือนแรกของปีงบประมาณ 2556 รัฐบาลจัดเก็บรายได้สุทธิทั้งสิ้น 1.48 แสนล้านบาท สูงกว่าประมาณการ 3,115 ล้านบาท หรือ 2.1% และสูงกว่าเดือนเดียวกันปีที่แล้ว 11.3% สะท้อนถึงเศรษฐกิจภายในประเทศทั้งการบริโภค การลงทุน และการนำเข้าที่ขยายตัวดีขึ้น
กรมสรรพากรจัดเก็บรายได้รวม 1.06 แสนล้านบาท สูงกว่าประมาณการ 7,339 ล้านบาท กรมสรรพสามิตจัดเก็บรายได้รวม 3.72 หมื่นล้านบาท สูงกว่าประมาณการ 5,002 ล้านบาท กรมศุลกากรจัดเก็บรายได้รวม 1.08 หมื่นล้านบาท สูงกว่าประมาณการ 909 ล้านบาท